Document ID: 32013R1322

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1322/2013 ΤΗΣ ΕΠΙΤΡΟΠΉΣ
της 11ης Δεκεμβρίου 2013
σχετικά με τη χορήγηση απεριόριστης αδασμολόγητης πρόσβασης στην Ένωση για το 2014 σε ορισμένα εμπορεύματα καταγωγής Νορβηγίας τα οποία προκύπτουν από τη μεταποίηση γεωργικών προϊόντων που διέπονται από τον κανονισμό (ΕΚ) αριθ. 1216/2009 του Συμβουλίου
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1216/2009 του Συμβουλίου, της 30ής Νοεμβρίου 2009, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 7 παράγραφος 2,
Έχοντας υπόψη την απόφαση 2004/859/ΕΚ του Συμβουλίου, της 25ης Οκτωβρίου 2004, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Νορβηγίας όσον αφορά το πρωτόκολλο 2 της διμερούς συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας (2), και ιδίως το άρθρο 3,
Εκτιμώντας τα ακόλουθα:
(1)
Το πρωτόκολλο αριθ. 2 της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας (3), της 14ης Μαΐου 1973, και το πρωτόκολλο 3 της συμφωνίας για τον ΕΟΧ, όπως τροποποιήθηκε με τις αποφάσεις της Μεικτής Επιτροπής του ΕΟΧ αριθ. 140/2001 (4) και αριθ. 138/2004 (5) (εφεξής «το πρωτόκολλο 3 της συμφωνίας για τον ΕΟΧ») καθορίζουν το καθεστώς συναλλαγών ορισμένων γεωργικών προϊόντων και μεταποιημένων γεωργικών προϊόντων μεταξύ των συμβαλλομένων μερών.
(2)
Το πρωτόκολλο 3 της συμφωνίας για τον ΕΟΧ προβλέπει μηδενικό δασμό για νερά με προσθήκη ζάχαρης ή άλλων γλυκαντικών ή αρωματισμένα, που κατατάσσονται στον κωδικό ΣΟ 2202 10 00 και άλλα μη αλκοολούχα ποτά που περιέχουν ζάχαρη ή άλλα γλυκαντικά ή αρωματικές ύλες, αλλά δεν περιέχουν προϊόντα των κλάσεων 0401 ως 0404 ή λιπαρές ύλες που προέρχονται από προϊόντα των κλάσεων 0401 έως 0404, που κατατάσσονται στον κωδικό ΣΟ 2202 90 10.
(3)
Ο μηδενικός δασμός για τα εν λόγω νερά και άλλα ποτά είχε προσωρινά ανασταλεί για τη Νορβηγία με τη συμφωνία υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Νορβηγίας σχετικά με το πρωτόκολλο αριθ. 2 της διμερούς συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας (6) (που αναφέρεται στο εξής ως «η συμφωνία υπό μορφή ανταλλαγής επιστολών), η οποία εγκρίθηκε με την απόφαση 2004/859/ΕΚ. Σύμφωνα με τη συμφωνία υπό μορφή ανταλλαγής επιστολών, οι εισαγωγές με τελωνειακή ατέλεια εμπορευμάτων των κωδικών ΣΟ 2202 10 00 και ex 2202 90 10 καταγωγής Νορβηγίας επιτρέπονται μόνο μέσα στα όρια της ποσόστωσης τελωνειακής ατέλειας, ενώ πρέπει να καταβάλλεται δασμός για εισαγωγές πέραν των ορίων της ποσόστωσης.
(4)
Εξάλλου, η συμφωνία υπό μορφή ανταλλαγής επιστολών απαιτεί να χορηγηθεί στα εν λόγω προϊόντα απεριόριστη αδασμολόγητη πρόσβαση στην Ένωση, εάν η δασμολογική ποσόστωση δεν έχει εξαντληθεί έως την 31η Οκτωβρίου του προηγούμενου έτους. Σύμφωνα με τα στοιχεία που υποβλήθηκαν στην Επιτροπή, η ετήσια ποσόστωση για το 2013 για τα εν λόγω νερά και ποτά που ανοίχθηκε με τον εκτελεστικό κανονισμό (ΕΕ) αριθ. 1085/2012 της Επιτροπής (7) δεν είχε εξαντληθεί έως την 31η Οκτωβρίου 2013. Επομένως, στα εν λόγω προϊόντα πρέπει να χορηγηθεί απεριόριστη αδασμολόγητη πρόσβαση στην Ένωση από την 1η Ιανουαρίου 2014 έως την 31η Δεκεμβρίου 2014.
(5)
Ως εκ τούτου, είναι αναγκαίο να μην εφαρμοστεί για το 2014 η προσωρινή αναστολή του αδασμολόγητου καθεστώτος που εφαρμόζεται δυνάμει του πρωτοκόλλου αριθ. 2 της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας της 14ης Μαΐου 1973.
(6)
Για λόγους ασφάλειας δικαίου, είναι σκόπιμο να καταργηθούν οι διατάξεις του δικαίου της Ένωσης που δεν παράγουν πλέον έννομα αποτελέσματα όσον αφορά τις σημερινές ή μελλοντικές καταστάσεις. Ως εκ τούτου, θα πρέπει να καταργηθεί ο εκτελεστικός κανονισμός (ΕΕ) αριθ. 1085/2012.
(7)
Τα μέτρα που προβλέπονται στον εν λόγω κανονισμό είναι σύμφωνα με τη γνώμη της επιτροπής οριζόντιων θεμάτων που αφορούν το εμπόριο επεξεργασμένων αγροτικών προϊόντων μη περιλαμβανόμενων στο παράρτημα I,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Από την 1η Ιανουαρίου έως την 31η Δεκεμβρίου 2014 στα εμπορεύματα που κατατάσσονται στους κωδικούς ΣΟ 2202 10 00 (νερά, συμπεριλαμβανομένων των μεταλλικών και αεριούχων νερών, με προσθήκη ζάχαρης ή άλλων γλυκαντικών ή αρωματισμένων) και ex 2202 90 10 [άλλα μη αλκοολούχα ποτά που περιέχουν ζάχαρη (ζαχαρόζη ή ιμβερτοποιημένη ζάχαρη)] καταγωγής Νορβηγίας πρέπει να χορηγηθεί απεριόριστη αδασμολόγητη πρόσβαση στην Ένωση.
2. Οι κανόνες καταγωγής που ισχύουν για τα εμπορεύματα της παραγράφου 1 είναι εκείνοι που ορίζονται στο πρωτόκολλο 3 της συμφωνίας ελεύθερων συναλλαγών μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, της 14ης Μαΐου 1973.
Άρθρο 2
Ο εκτελεστικός κανονισμός (ΕΕ) αριθ. 1085/2012 καταργείται.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 2013.

Labels: 3
17
18